Wer pa Solomon 7
1Tyeni ma iruko war iye-ni ber rommene,
in nyako ma nen calo daker!
Emi nen muluŋŋe calo tiko ŋut maber,
ma bedo calo gin ma ladiro aye otiyo.
2Peni obedo kiluka calo ŋut opoko
ma gipiko iye koŋo vino mamit jwijwi.
Ii obedo calo ŋano ma giduro kacel,
ma ature leŋa orumo woko dyere.
3Tunoni obedo calo litino til ma ginywalogi rudi,
dok obedo calo litino bure aryo.
4Ŋuti otonne calo wir lak lyec
ma ocudo malo likuŋ.
Waŋi nen calo kut ma i Kecibon,
ma cok ki dog gaŋ me Bat-rabim.
Umi ber calo lubele me Lebanon,
ma okemo Damaciko.
5Wii omiyo inen maber calo got Karmel,
yerre olot muluk ma nen maber calo boŋo ma obedo lamar lamar;
pi neno ber me yer wii omiyo kabaka odoko macalo lamabuc.
6In iber, inen mwonya mada,
in nyako ma amaro adada imiyo abedo ki yomcwiny madwoŋ.
7In icalo yat otit,
dok tuno ma i kori obedo calo tuga otit.
8An awacci abiito yat otit
ci amako jaŋe apwono nyige.
Ki tuŋ bota tunoni nen calo tuga nyig olok,
ki yweyo me dogi kur calo yat ma ŋwece kur,
9lok ma a ki i dogi bene winyone mit rom ki koŋo vino mamit adada.
Ka imato imwonyo cito i ii mapwot,
ma kato ki i dogi ki i kin laki-gu.
Wer pa nyako ger
10Laco ma amaro-ni mera kikome,
mitine ducu tye i koma.
11Bin, in ma amari-ni,
wek wacit kacel kwedi i potoni,
ka doŋ wabibuto i dyewor i gaŋi ma tye kunnu.
12Wabia malo wa con wacito i potti olok,
wek wacinen ka ce olok doŋ ocako luro me keto nyige,
dok me neno ka ce olok doŋ turu,
me neno bene ka yadi pomegranat doŋ turu.
Abinyuto mar mera boti ki kunnu.
13Ŋwec yat nyodo tye ka duny makur,
ki yadi mabeco ducu ma i ŋet doggolawa gutyeko nyak woko.
In ma amaro agwoko nyig yadi ma yomo cwiny piri,
maconne kacel ki manyenne